የትራፊክ ደኅንነት ደንብ የተቃወሙ የፍቼ ከተማ አሽከርካሪዎች ለአምስት ቀናት አድማ ለመምታት መስማማታቸው ተሰማ
ከኦሮሚያ ክልል ፍቼ ከተማ በመነሳት ወደ 13 መዳረሻዎች ማለትም ወደ ሙከጡሪ፣ አዲስ አበባ፣ ጎሀ ፅዮን፣ ጎጃምና ሌሎችም አካባቢዎች የሚያመሩ አሽከርካሪዎች፣ ከመስከረም 9 ቀን 2009 ዓ.ም. ጀምሮ ለተከታታይ አምስት ቀናት አገልግሎት ላለመስጠት አድማ መምታቸው ተሰማ፡፡አሽከርካሪዎቹ ተስማምተው ለአንድ ቀን መስከረም 9 ቀን 2009 ዓ.ም. ያቆሙ ቢሆንም፣ የዞኑ ፖሊስና የዞኑ የትራንስፖርት ጽሕፈት ቤት ባደረጉት ክትትል አሳዳሚዎቹን መለየት በመቻሉ በአሳዳሚዎቹ ላይ ዕርምጃ በመውሰድ መደበኛ አገልግሎቱ እንዲቀጥል መደረጉን፣ የፍቼ ከተማ ፖሊስ መምርያ ጽሕፈት ቤት ለሪፖርተር ገልጿል፡፡መነሻቸው ከፍቼ ከተማ የሆኑ የሕዝብ ትራንስፖርት አገልግሎት ሰጪ አሽከርካሪዎች አድማ ለመምታት የተገደዱት፣ በሌሎች ትራንስፖርት አገልግሎት መስጫ መስመሮች ላይ ተግባራዊ የማይሆን የትራፊክ ደኅንነት ደንብ ቅጣት እየተፈጸመባቸው በመሆኑ ነው፡፡የክልሉ ትራፊክ ደኅንነት ደንብ በአሽከርካሪዎች ላይ የሚጥለው ቅጣት ከፍተኛና ከአቅማቸው በላይ መሆኑን የሚናገሩት አሽከርካሪዎቹ፣ በክልሉ በተለያዩ አቅጣጫዎች የተሰማሩ አሽከርካሪዎች ላይ የማይፈጸም ቅጣት እነሱ በሚጓዙበት መስመር ላይ ብቻ ተግባራዊ መሆኑም አግባብ አለመሆኑን ተናግረዋል፡፡ተመሳሳይ ደንብ በፌዴራል ደረጃ ወጥቶ አፈጻጸሙ ከባድ እንደሚሆን በአሽከርካሪዎች ተቃውሞ ስለገጠመው መታገዱን ያስታወሱት አሽከርካሪዎቹ፣ የሚመለከተው የክልሉ መንግሥትም መፍትሔ እስከሚሰጣቸው ድረስ አገልግሎት እንደማይሰጡ ተናግረዋል፡፡አሽከርካሪዎቹ ያነሱትን ጥያቄ በሚመለከት ማብራሪያ እንዲሰጡ ሪፖርተር ያነጋገራቸው የፊቼ ከተማ ፖሊስ ጽሕፈት ቤት ኃላፊ ምክትል ኮማንደር አስፋው ኃይሉ እንደተናገሩት፣ አድማ ለመምታት የታሰበ ቢሆንም አሳዳሚዎች ተለይተው በመታወቃቸውም ዕርምጃ ተወስዶ አገልግሎቱ ቀጥሏል፡፡በክልሉ የሚወጡ ሕጎችን የማክበር ግዴታ የሁሉም የክልሉ ነዋሪዎችና በክልሉ የሚንቀሳቀሱ አካሎች መሆኑን የተናገሩት ኃላፊው፣ በክልሉ የትራንስፖርት ደንብ መሠረት አንድ አሽከርካሪ በደንቡ መሠረት የተጣለበትን ቅጣት በ48 ሰዓታት መክፈል እንዳለበትም አክለዋል፡፡ ይህንን ያልፈጸመ አሽከርካሪ ታግዶ እንዲከፍል ደንቡ ስለሚያዝ ያ ተፈጻሚ እንደሚሆንበት ኃላፊው አስረድተዋል፡፡ አሽከርካሪዎቹም በደንቡ መሠረት ላለመፈጸም በአነሳሽ አሽከርካሪዎች ሕገወጥ ተግባር ለመፈጸም የተነሳሱም ቢሆንም፣ በተደረገ የማጣራት ክትትል አድማው ቆሞ ከመስከረም 10 ቀን 2009 ዓ.ም. ጀምሮ መደበኛ አገልግሎት እየተሰጠ መሆኑን ኃላፊው ተናግረዋል፡፡አሳዳሚዎቹም ሆኑ ተባባሪዎቻቸው መስከረም 9 ቀን 2009 ዓ.ም. መሸፈን የነበረባቸው የጉዞ መስመሮች ባለመሸፈናቸው፣ በደንቡ ላይ በተቀመጠው መሠረት ቅጣት እንደሚጣልባቸው ገልጸዋል፡፡